प्राथमिक शिक्षकों ने की ग्रेड फोर्थ में प्रोन्नति देने की मांग
रांची | जेपीएससीप्राथमिक शिक्षक संघ (2003 बैच) की बैठक शुक्रवार को हुई। इसमें जेपीएससी द्वारा 2003 में नियुक्त स्नातक प्रशिक्षित सभी शिक्षकों के ग्रेड फोर्थ में प्रोन्नति देने के बाद नव नियुक्ति शिक्षकों को योगदान कराने की मांग की गई। शिक्षकों ने विभाग से प्रोन्नति नियमावली 1993 के तहत ही ग्रेड फोर्थ में प्रोन्नति देने की मांग की। इसके साथ ही जिलास्तर पर कार्यरत सभी शिक्षकों को प्रशिक्षण तिथि से ही प्रोन्नति देने की मांग की। संघ के प्रवक्ता सुनील कुमार झा ने कहा कि इन सभी मांगों को लेकर शिक्षा मंत्री, शिक्षा सचिव और प्राथमिक शिक्षा निदेशक से मिलकर ज्ञापन सौंपा जाएगा। बैठक में कन्हैया ठाकुर, मनोज कुमार, शिव कुमार सिंह और पी. महतो समेत अन्य उपस्थित थे।
hin_Deva hin_Deva